Dubina (film)

***Dubina*** () jest američki avanturistički film iz 1977. koji je zasnovan na istoimenom romanu Petera Benchleyja. Film je režirao Peter Yates, a u glavnim ulogama su Robert Shaw, Jacqueline Bisset i Nick Nolte. Scenarij su napisali Peter Benchley i Tracy Keenan Wynn. Film je bio uspješan na blagajnama a imao je i jednu nominaciju za Oscar.

## Radnja 
Mladi par, David Sanders (Nick Nolte) i Gail Berke (Jacqueline Bisset), nalaze se na odmoru na Bermudskim ostrvima. Tokom ronjenja u blizini brodske olupine, par pronalazi brojne artefakte, uključujući ampulu s tekućinom boje jantara i medaljon sa slikom žene i slovima "SCOPN", ("Santa Clara ora pro nobis" ili u prevodu Sveta Klara moli za nas), i datum, 1714. David i Gail traže savjet od čuvara svjetionika i lovca na blago, Romera Treecea (Robert Shaw) o porijeklu medaljona, koji on identifikuje kao španski. Ampulu je primijetio čovjek koji je iznajmio opremu za ronjenje Davidu i Gail, što privlači pažnju Henrija "Clochea" Bonduranta (Louis Gossett, Jr.), lokalnog narko kralja za kojeg radi vlasnik trgovine. Henri bezuspješno pokušava kupiti ampulu, a zatim počinje terorisati mladi par s Haićanskom crnom magijom. Ampula sadrži medicinski morfin sa Goliatha, broda koji je potonuo tokom Drugog svjetskog rata s municijom i medicinskim pomagalima. Olupina Goliatha se smatra opasnom i roniocima je zabranjeno roniti u blizini zbog opasnosti od eksplozije. Treece zaključuje da je nedavna oluja otkrila njen teret morfina i otkrila puno stariju olupinu u kojoj se nalazi špansko blago.

Treece se dogovara s Clocheom, kako bi mogli roniti u miru, uvjeravajući ga da će dobiti ampule u vrijednosti od milion dolara, dok je njegov pravi plan da dobije priliku pronaći blago. Cloche mu daje 3 dana da ih izvadi iz olupine. David, Gail i Treece izvode nekoliko zarona na olupinu, izvlačeći hiljade morfinskih ampula iz Goliatha i nekoliko dodatnih artefakata s španske olupine. Adam Coffin (Eli Wallach), jedini preživjeli sa Goliatha iz Drugog svjetskog rata, pridružuje im se kako bi pomogao na brodu, ali njegova odanost je pod sumnjom kada ih napadnu morski psi a on kaže da je vjerovatno zaspao i da nije primijetio da su u nevolji.

Kroz istraživanja u Treeceovoj biblioteci rekonstruišu historiju izgubljenog blaga, pronađu popis vrijednih predmeta, uključujući i metalni ćup s upisanim slovima "EF" i saznaju identitet plemkinje za koju ih je napravio kralj Španije. David je odlučan pronaći najmanje jedan predmet sa popisa kako bi mogli dokazati porijeklo, jer bez potvrde blago nema veliku vrijednost. Treece želi uništiti Goliatha kako bi morfin ostao nedostupan Clocheu, ali Cloche se umiješa u njihov rad kako bi se dokopao morfina. Nakon jednog od sukoba, Treeceovog prijatelja Kevina (Robert Tessier) je ubio  jedan od Clocheovih ljudi, nakon Adamove izdaje. Adam zatim pogine nakon aktiviranja zamke dok je pokušavao ukrasti morfin iz svjetionika. Uslijedila je podvodna borba na olupini, a Cloche pogine u eksploziji koja je uništila Goliatha. Treece je uspio u zadnji tren spasiti zlatnu ogrlicu sa privjeskom u obliku zmaja koja će osigurati potrebnu potvrdu porijekla blaga.

## Uloge 
* Robert Shaw kao Romer Treece
* Jacqueline Bisset kao Gail Berke
* Nick Nolte kao David Sanders
* Louis Gossett, Jr. kao Henri "Cloche" Bondurant
* Eli Wallach kao Adam Coffin
* Dick Anthony Williams kao Slake
* Earl Maynard kao Ronald
* Bob Minor kao Wiley
* Teddy Tucker kao Lučki kapetan
* Robert Tessier kao Kevin
* Lee McClain kao Johnson

## Produkcija 
Peter Benchley je ideju za roman po kojem je snimljen film dobio istražujući brodske olupine za *National Geographic* na Bermudima. Posebno ga je privukao brod "*Constellation"*, koji je prevozio lijekove kada je potonuo za vrijeme Drugog svjetskog rata. Tokom istraživanja upoznao je lokalnog lovca na blago, Teddyja Tuckera, koji je bio inspiracija za lik Romera Treecea. Peter Benchley napisao je scenarij koji je kasnije doradio Tracy Keenan Wynn. Snimanje filma je počelo u junu 1976. na lokaciji prave olupine broda "*RMS Rhone"* na Britanskim Djevičanskim ostrvima. Većina podvodnih scena je snimana u moru a ne bazenu, zbog čega su glumci morali uzimati časove ronjenja. Scena napada morskih pasa je snimana na lokaciji Velikog koralnog grebena u Australiji. Snimanje je trajalo 153 dana, a izvedeno je 8895 zarona. Samo za scenu napada morskih pasa je bilo potrebno 720 zarona.

## Prijem 
Film je objavljen 17. juna 1977. i naišao je na dobar prijem kod publike. Na blagajnama je zaradio 47,3 miliona dolara i nalazi se na osmom  mjestu po zaradi u 1977.

Kritika ipak nije bila tako naklonjena. Na sajtu Rotten Tomatoes ima rejting od 33%, zasnovan na 15 kritika, s prosječnom ocjenom 4,7 od 10.

Film je bio nominiran za Osacar za najbolji zvuk i za Zlatni globus za najbolju pjesmu.

## Reference 
## Vanjski linkovi 
* 
* 
* 
* 

Kategorija:Filmovi iz 1977.
Kategorija:Filmovi na engleskom jeziku
Kategorija:Američki filmovi
Kategorija:Američki avanturistički filmovi
Kategorija:Filmovi u režiji Petera Yatesa
Kategorija:Filmovi zasnovani na romanu
Kategorija:Filmovi snimljeni na Bermudima
Kategorija:Filmovi s radnjom na Bermudima
Kategorija:Filmovi o potrazi za blagom
Kategorija:Filmovi Columbia Picturesa
Kategorija:Filmovi EMI Filmsa